תוכנית עתידים

תוכנית עתידים היא תוכנית חינוכית בישראל, שנוסדה בשנת 2000 במטרה לשלב צעירים מצטיינים מישובי הפריפריה ושולי החברה במדינה במוסדות להשכלה גבוהה. הוגה הרעיון היה תת-אלוף אבנר ברזני והתוכנית נוסדה על ידי הרמטכ"ל שאול מופז. תחילה הוקמה התוכנית כיוזמה של צה"ל לעודד את בני יישובי ההיקף להשתלב במסלול העתודה האקדמית.
נכון לשנת 2018, תוכנית עתידים מלווה ומתגברת את התלמידים המצטיינים מיישובי ההיקף כבר מחטיבת הביניים ובית הספר התיכון כהכנה לקראת לימודים במסגרת העתודה האקדמית או במסלולים לתואר אקדמי וקריירה מקצועית, המיועדים לבוגרי שירות צבאי ושירות לאומי. הסטודנטים של התוכנית זוכים לסיוע אקדמי, חברתי וכלכלי במהלך הלימודים. ההשקעה הממוצעת בכל סטודנט בתוכנית עומדת על 120,000 ש"ח. נכון לשנת 2018 התוכנית מונה למעלה מ-19,000 תלמידי חטיבה ותיכון, סטודנטים ובוגרים.
חלק ממסלולי עתידים משולבים בתוכנית "עתודות לישראל".

המבנה המנהלי של עתידים

תוכנית עתידים פועלת, במקביל, באמצעות גוף צבאי (מינהלת "עתידים" בצה"ל) וגוף אזרחי (עמותת "ידידי עתידים"). מינהלת עתידים מובילה את מסלולי "עתידים" בצבא והיא ממומנת על ידי משרד האוצר ומשרד הביטחון. עמותת "ידידי עתידים" מובילה את תוכניות "קדם עתידים" ו"פוסט עתידים". התומכים המרכזיים בפעילות העמותה הם הסוכנות היהודית, בנק לאומי לישראל ועוד.

מינהלת עתידים בצה"ל

אחראית על איתור מועמדים לשירות ביטחון וליווי סטודנטים במסלולים אקדמיים בצה"ל. למועמדים מוצעים 3 מסלולים המאפשרים לבוגרי תיכון מצטיינים מהפריפריה לרכוש השכלה אקדמית טרם גיוסם לצה"ל ולאחר מכן לשרת בצה"ל כאנשי מקצוע אקדמאים. 
מרבית המשתתפים בתוכנית (63%) לומדים או למדו את מקצועות ההנדסה, 16% את מקצועות המדעים, ו-10% את מקצועות הרפואה. כמו כן, 80% מהסטודנטים והבוגרים למדו או לומדים באוניברסיטאות.

המכינה הקדם-אקדמית

מסלול המכינה הקדם-אקדמית מיועדת לבוגרי י"ב שרוצים לשפר הישגים כדי להתקבל לאקדמיה. בשנת הלימודים במכינות משפרים את ציוני תעודת הבגרות ואת הציון הפסיכומטרי. התוכנית מתקיימת ב טכניון, באוניברסיטה העברית, ובאוניברסיטת בן-גוריון. בתום שנת המכינה, מתמודדים בוגרי המסלול על מקום בעתודה האקדמית של צה"ל.

מסלול העתודה - קצונה אקדמית

מסלול זה מאפשר ללמוד לתואר ראשון לפני הגיוס לצה"ל (בעיקר במקצועות ההנדסה, המדעים המדויקים והרפואה). במהלך הלימודים הסטודנטים מחויבים בפעילות קבועה למען הקהילה, במגוון עמותות וגופים הפועלים בשיתוף יחד עם "עתידים". הסטודנטים בתוכנית זוכים לליווי חברתי ואקדמי הניתן להם על ידי חונך אישי וכן לסיוע כלכלי הכולל מימון שכר לימוד, מחשב נייד, פעילויות העשרה ומלגת קיום (עד 16,500 ש"ח מדי שנה).
בגמר הלימודים, בוגרי המסלול מתגייסים לצה"ל ומשרתים 6 שנות שירות מקצועי כאקדמאים (3 שנים חובה+שלוש שנים קבע).

מסלול פעמי עתידים - הנדסאי בצה"ל מהנדס באזרחות

מסלול אקדמי המאפשר לבוגרי יב' לרכוש תואר בהנדסה ולשרת בצה"ל כאקדמאים.
שלב ראשון - במשך שנתיים, לימודים לדיפלומת הנדסאי ובמקביל- 50% מתואר ראשון בהנדסה בתחום האלקטרוניקה, המכטרוניקה והתוכנה.
שלב שני - במשך שלוש שנים, שירות צבאי כהנדסאים בתפקידי מפתח מקצועיים
שלב שלישי - במשך שנתיים, השלמה לתואר ראשון בהנדסה. הלימודים מתקיימים במכללת אורט בראודה בכרמיאל ובמכללת סמי שמעון בבאר שבע.

תוכנית קדם עתידים (גילאי 13–18)

התוכנית בשיתוף משרד החינוך ומיועדת לקידום ועידוד המצוינות בקרב בני נוער מובילים בפריפריה. ומאפשרת להם לרכוש תעודת בגרות מדעית איכותית תוך דגש על העצמה אישית וחברתית, תגבור לימודי, וחשיפה לתעשייה ולאקדמיה בדגש על מקצועות ההנדסה והמדעים.

עתידים לתעשייה ולמגזר העסקי (גילאי 21–30)

התוכנית נועדה לעודד ולסייע לבני הפריפריה המצטיינים, לאחר שירות צבאי/לאומי, לרכוש השכלה אקדמית איכותית במוסדות להשכלה גבוהה בתחומי ההנדסה והמדעים,. הסטודנט זוכה לתמיכה הכוללת מימון לימודים ומחייה, מחשב נייד, ליווי אישי וחניכה בתחום לימודיו, וכן להתנסות והשתלבות לאורך כל שנות הלימודים בחברה מובילה בשוק.

עתידים צוערים לניהול תחבורה

מיזם משותף של עמותת ידידי עתידים, משרד התחבורה, וחברות התשתיות הממשלתיות של ישראל, המיועד בעיקרו לתושבי הפריפריה הגאוגרפית והחברתית, הבא למלא פער משמעותית הקיים בישראל בין הצורך במהנדסים ומומחים, בעלי השכלה גבוהה בתחום התחבורה, לבין מספר הסטודנטים הפונים ללמוד תחומים אלו במוסדות איכותיים.
תוכנית ההכשרה כוללת, לימודים לתואר ראשון במסגרת הפקולטה להנדסה אזרחית וסביבתית – מסלול תחבורה בטכניון. במהלך לימודיהם יקבלו הסטודנטים מימון שכר לימוד מלא, מלגת קיום חודשית, מחשב נייד וליווי אישי ואקדמי. הסטודנטים מתחייבים לעבוד למשך ארבע שנים מתום התואר במשרד התחבורה או בחברות הממשלתיות העוסקות בתחבורה בישראל.

תוכנית הנדסאי עתידים

תוכנית זו משלבת כיתת הנדסאים עם חברה תעשייתית מלווה אשר מיד לאחר 17 חודשי לימוד כל בוגרי הכיתה ישולבו בה כהנדסאים. עד כה, נפתחו, מעל 10 כיתות ייחודיות במכללה הטכנולוגית באר שבע ובמכללת אורט בראודה.

תוכנית לסטודנטים עולים בודדים -TakeOff

תוכנית לצעירים בוגרי צבא/שירות לאומי אשר הוכרו בצה"ל כחיילים בודדים. משתתפי התוכנית הם עולים בודדים הנמצאים בארץ בגפם. הסטודנטים ירכשו מקצוע בתחומי ההנדסה והמדעים. במקביל יזכו לתמיכה הכוללת מימון לימודים ומחייה, מחשב נייד, ליווי אישי וחניכה בתחום לימודיהם, וכן להתנסות והשתלבות לאורך כל שנות הלימודים בחברה מובילה בשוק.

תוכניות עתידים למגזר הערבי והחרדי

במסגרת פעילותה של העמותה באוכלוסיות ייחודיות, מנהלת העמותה שתי תוכניות נוספות למסלולי ההנדסה: תוכנית נ.ע.מ – נוער ערבי מצטיין, המתקיימת בטכניון מתוכם 75% מושמים בתעשייה, והשנייה, חלמי"ש – חרדים לומדים מקצועות יישומים, המיועדת ללומדי הנדסה מהמגזר החרדי. כיום לא מתקבלים סטודנטים חדשים למסלולים אלו.